                              Ζωρζ Σαρή, 
«Νινέτ» 
Τίτλος: Ο τίτλος αναφέρεται στην κεντρική ηρωίδα του μυθιστορήματος. 

Θεματικά κέντρα 
·  Κρίση ταυτότητας ως γνώρισμα της εφηβικής ηλικίας. 
· Οικογενειακές σχέσεις, αγωνίες και ανασφάλειες των παιδιών  - οι βασανιστικές σκέψεις των παιδιών αλλά και των εφήβων σχετικά με την καταγωγή τους:
·  Το πνεύμα του κοσμοπολιτισμού (ταξίδια, κολλέγια, εσωτερική φοίτηση, σπουδές στο εξωτερικό). 
· . οι τύψεις των γονέων για τις επιλογές που κάνουν τις σχετικές με τα παιδιά τους.
      Είναι απόσπασμα από το ομότιτλο μυθιστόρημα (η Νινέτ είναι μία από τις δύο αδερφές της συγγραφέως) το οποίο παρουσιάζει μία ξεπερασμένη-παρωχημένη στις μέρες μας μορφή ζωής, όπου τα παιδιά των μεγαλοαστικών οικογενειών φοιτούσαν οικότροφα σε κολέγια του εξωτερικού.
 Δομή- Ενότητες 
1η ενότητα: «Ξημέρωνε... τη μικρή.» Το ταξίδι προς το Παρίσι και τα συναισθήματα της Έμμα για την κόρη της. 
2η ενότητα: «Η μικρή δεν κοιμόταν... σα μεγαλώσουν.» Όσα κρυφάκουσε η Νινέτ και τα συμπεράσματα που έβγαλε. 
3η ενότητα: «Η Νινέτ όμως... Καλημέρα μανούλα.» Το περιστατικό που είχε οδηγήσει τη Νινέτ στη λανθασμένη πεποίθηση για την καταγωγή της.
      Αφηγηματικοί τρόποι 
Η αφήγηση στο κείμενο αυτό γίνεται σε τρίτο πρόσωπο. Μέσα από την αφήγηση δίνεται η εξέλιξη των γεγονότων της ιστορίας που διαβάζουμε.   Η αφηγήτρια δεν είναι πρόσωπο του έργου, δε συμμετέχει στα δρώμενα. Αφηγείται σε τρίτο πρόσωπο, όμως γνωρίζει τις κρυφές σκέψεις των ηρώων, την ψυχολογία τους, είναι δηλαδή «παντογνώστης» αφηγητής.  ΟΜΩΣ η αφήγηση από τη Νινέτ γίνεται σε α΄πρόσωπο γεγονός που προσδίδει στο κείμενο και στα λόγια της εξομολογητικό τόνο. 
 Η περιγραφή (όλη η πρώτη παράγραφος, όπου η συγγραφέας παρουσιάζοντας το Παρίσι, τους ανθρώπους που ζουν σε άθλιες συνθήκες ζωής, που στερούνται και που ίσως δεν έχουν και τα απαραίτητα για την επιβίωσή τους, κάνει το δικό του σχόλιο, ασκεί κριτική στις υπάρχουσες κοινωνικές δομές: «και να ονειρεύονται χώρες, πολιτείες ,κάποιο άλλο περίχωρο που δε θα γνωρίσουν ποτέ στη σύντομη ζωή τους»). Με την περιγραφή παρουσιάζονται-περιγράφονται πρόσωπα, ζώα, πράγματα, τοπία-τόποι. Σε αντίθετη με την αφήγηση που είναι δυναμική (με αυτήν παρουσιάζεται η εξέλιξη της δράσης του έργου και έχουμε αλλαγή των καταστάσεων) η περιγραφή είναι στατική (δεν έχουμε εξέλιξη της δράσης). 
       Διάλογος: εκτυλίσσεται ανάμεσα στην Έμμα και τον αδελφό της, Προσπέρ (θείο της Νινέτ) και στο τέλος ανάμεσα στην Έμμα και τη Νινέτ. Με το διάλογο εκφράζονται τα συναισθήματα της Έμμας και οι ανησυχίες της. Το κείμενο αποκτά ζωντάνια, αμεσότητα, παραστατικότητα και θεατρικότητα. 
Γλώσσα: απλή δημοτική, κατανοητή και λογοτεχνική με μεταφορές, επίθετα, εμπλουτισμένη με λίγες ιδιωματικές λέξεις και φράσεις: πχ άκρια, φασκιώσει, φτερουγάει. 
Ύφος: σαφές, γλαφυρό εξαιτίας των σχημάτων λόγου, παραστατικό
     Ο χρόνος: «ξημέρωνε» αναφέρεται στην πρώτη παράγραφο που δηλώνει και το παρόν της αφήγησης. Η αφήγηση των γεγονότων γενικά είναι χρονολογική/ ευθύγραμμη, τα γεγονότα παρουσιάζονται με τη σειρά κατά την οποία διαδραματίστηκαν. Όμως υπάρχουν μέσα στο κείμενο και κάποιες αναδρομές στο παρελθόν (δύο στον αριθμό: η Έμμα αφηγείται τη γέννηση της Νινέτ και αποκαλύπτει έτσι την υπερβάλλουσα αγάπη της προς την κόρη της: «Αχ αγαπημένε μου αδερφέ, όλη τη νύχτα ξαναζούσα…Την αγαπώ όσο κανέναν άλλο στον κόσμο». Η Νινέτ από την άλλη θυμάται τον καβγά της με τον Κόλια ο οποίος έγινε η αιτία πρόκλησης του εφιάλτη της: Ναι, εκεί στη Μοτοβίλοφσκα.. μέσα στο τρένο που πλησιάζει στο Παρίσι.)
Αναδρομή είναι η χρονική μετατόπιση προς το αφηγηματικό παρελθόν/ Δίνει ποικιλία στον λόγο/ προκαλεί το ενδιαφέρον του αναγνώστη/ φωτίζει γεγονότα που η αιτία τους βρίσκεται στο παρελθόν
       Το τέχνασμα της συγγραφέως: παρουσιάζει την Έμμα να συνομιλεί χαμηλόφωνα με τον Προσπέρ, τον αδερφό της περιγράφοντας τις αναμνήσεις της από τη στιγμή που η λατρεμένη της κόρη Νινέτ γεννήθηκε και αποκαλύπτοντας έτσι τα αισθήματα αγάπης της προς αυτήν. Η Νινέτ που υποτίθεται εκείνη την ώρα κοιμάται, έχει ξυπνήσει και κρυφακούει την εξιστόρηση της ‘Εμμα. Βεβαιώθηκε έτσι πως ήταν η πραγματική της μητέρα και απαλλάχθηκε από τη λαθεμένη της πεποίθηση, ότι είναι το υιοθετημένο παιδί μιας τσιγγάνας. Φορτισμένος ο λόγος της Έμμα, συγκινησιακός, γεμάτος ένταση, δύναμη αποκαλύπτει τη συναισθηματική κατάσταση της ηρωίδας. Αυτός όμως ο λόγος λυτρώνει τη Νινέτ. «Και ξαφνικά, εκεί ψηλά, στην κουκέτα του βαγκόν-λι ο κόμπος λύθηκε, τα κακά μάγια σκορπίστηκαν και η Νινέτ νιώθει να γεννιέται ξανά μέσα στο τρένο που πλησιάζει στο Παρίσι. Ανοίγει τα μάτια και αντικρίζει το φως ενός κόσμου καινούργιου και όμορφου …- Καλημέρα μανούλα». «Οι λέξεις ελαφριές… σκίζεται»: σε αυτά τα χωρία εκφράζεται η χαρά της ηρωίδας με ένα απάνθισμα μεταφορών, επιθέτων, υπερβολών (χίλιες φορές), ερωταποκρίσεων, εικόνων, δραματικού ενεστώτα. Η τεχνική προκαλεί το ενδιαφέρον του αναγνώστη και ζωντάνια. 
     Ο Κοσμοπολιτισμός: Κατά τη διάρκεια του 20ου αιώνα, το διάστημα ανάμεσα στους δύο παγκοσμίους πολέμους τα μέλη των αριστοκρατικών οικογενειών ταξιδεύουν σε διάφορες χώρες είτε για να τις γνωρίσουν από κοντά, είτε για επαγγελματικούς λόγους και είτε για σπουδές, γνωρίζουν νοοτροπίες και πολιτισμούς.- Είναι πολίτες του κόσμου.
        Από ποια στοιχεία του κειμένου αποκαλύπτεται αυτός: 1.     τα μέλη της οικογένειας έχουν ξενικά ονόματα 2.     ταξιδεύουν και ζουν σε πόλεις του εξωτερικού (Κων/πολη, Μοτοβίλοφσκα, Παρίσι, Σαιν Λουί) 3.  ταξιδεύουν σε βαγκόν λι  4.  τα παιδιά φοιτούν σε σχολεία του εξωτερικού εσώκλειστα.
    Το όνειρο: λειτουργεί ως εξής: αποκαλύπτει την αγωνία, το άγχος, την άσχημη ψυχολογία της Νινέτ αλλά και γίνεται η αιτία να ξυπνήσει η ηρωίδα και να ακούσει τον αποκαλυπτικό λόγο της μητέρας της Έμμα προς τον Προσπέρ. Έτσι η Νινέτ διώχνει τον εφιάλτη που τη βασανίζει και την κάνει να υποφέρει     Η Εμμα: άνθρωπος ευαίσθητος, ενδιαφέρεται ζωηρά για την κόρη της, τρέφει απέραντη αγάπη προς αυτήν, στοργή, τρυφερότητα. Αυτό αποδεικνύεται από το ότι τη στέλνει να φοιτήσει σε καλό σχολείο του Παρισιού, επίσης από το ότι ζητά από τον αδερφό της να μιλά σιγά για να μην την ξυπνήσει, αλλά και χρησιμοποιεί υποκοριστικά όταν μιλά για την «κουρασμένη» κόρη της («το κοριτσάκι μου»,, «η καημενούλα», «το Νινετάκι μου»). Τέλος, η ίδια η Εμμα ομολογεί πως κάθε φορά που ξυπνούσε σκεφτόταν την κόρη της, εξόριστη στις καλόγριες, γιατί θα μπορούσε να φοιτήσει στην Αθήνα σε σχολείο. Στο σημείο μάλιστα τούτο εκφράζει τη μεγάλη ευθύνη, τις τύψεις της, την απελπισία που βαραίνει την καρδιά της για την απόφασή της να στείλει την κόρη της σε σχολείο καλογραιών. Νοσταλγικά  γυρνά τη μνήμη της στη γέννηση της Νινέτ, σκηνή που αποκαλύπτει για μια ακόμη φορά την χωρίς όρια αγάπη της, την αδυναμία της, τη στοργή, τη λατρεία προς την κόρη της.   Έχει αδυναμία στην κόρη της, είναι το «θαύμα» της ζωής της. Είναι εγκλωβισμένη στα πλαίσια του κοσμοπολιτισμού, που θέλει τα παιδιά των μεγαλοαστικών οικογενειών να φοιτούν σε κολέγια του εξωτερικού.
     Τα συναισθήματα της Έμμα Είναι ταραγμένη και ανήσυχη («πολύ ταραγμένη, κάθε τόσο ξυπνούσα»).Νιώθει απελπισία με την απόφασή της να στείλει τη Νινέτ ως εσωτερική στο κολέγιο με τις καλόγριες («βαραίνει την καρδιά μου, με απελπίζει…»)  έχει νοσταλγική διάθεση και ευτυχία καθώς θυμάται τη γέννηση της κόρης της στην Κωνσταντινούπολη («…την ευτυχία που με πλημμύρισε όταν έσφιξα στην αγκαλιά μου το μωρό μου, το θαύμα της ζωής … που γεννούσε…»),  Η αγάπη που νιώθει για τη Νινέτ και η κρυφή αδυναμία που νιώθει γι΄ αυτήν σε σχέση με τις άλλες δύο κόρες της.(«όταν γέννησα …. Την αγαπώ όσο κανέναν άλλο στον κόσμο»). Κάνει ησυχία προκειμένου να μην ξυπνήσει η μικρή, γεγονός που δείχνει τη φροντίδα και τη στοργή της. 

     Χαρακτηρισμός της Νινέτ  Ως έφηβη χαρακτηρίζεται από κρίση ταυτότητας , καθώς δεν είναι σίγουρη για την καταγωγή της και έχει την λανθασμένη εντύπωση ότι είναι υιοθετημένη. Παιδική αθωότητα και αφέλεια γιατί πίστεψε τα λόγια του Κόλια πως είναι παιδί μιας Τσιγγάνας. Είναι ταυτόχρονα έξυπνη και πονηρή, καθώς την βλέπουμε να κρυφακούει τη συζήτηση της Έμμα και του Πρόσπερ χωρίς να αποκαλύψει πως ήταν ξύπνια. 
       Η αγωνία της Νινέτ : Συχνά τα παιδιά προκειμένου να τιμωρήσουν ένα άλλο, με ψεύτικες ιστορίες προσπαθούν να το υποτιμήσουν. Έτσι, ο Κόλλιας, για να τιμωρήσει την ηρωίδα που του έσπασε ένα παιχνίδι, της είπε πως την πήραν από μία τσιγγάνα και μάλιστα έναντι ενός μουχλιασμένου ψωμιού, πως δηλαδή δεν ήταν παιδί της Έμμα. Από φόβο πιθανότατα μήπως της το επιβεβαίωνε κάτι τέτοιο η Έμμα, η Νινέτ δεν τόλμησε ποτέ να ρωτήσει για την ακρίβεια αυτής της πληροφορίας τη μητέρα της. Όταν έφτασε στην ηλικία της εφηβείας πάλι δε θέλησε ποτέ να το συζητήσει το θέμα αυτό. Γιατί, ο έφηβος παρουσιάζει γενικά την τάση να κλίνεται στον εαυτό του, να απομυθοποιεί τους μεγαλύτερους- πόσο μάλλον τους γονείς, να ανεξαρτητοποιείται και να προσκολλάται στους φίλους του.
     Τα συναισθήματα της Νινέτ  Νιώθει άγχος και ανασφάλεια καθώς νομίζει ότι η μητέρα της δεν την αγαπά γιατί δεν είναι αληθινό παιδί της. Το άγχος της της δημιουργεί εφιάλτες (« Η μικρή δεν κοιμόταν…. ένα κακό όνειρο… ξανατρόμαξε … μαγουλά της.  Ο θυμός και η πίκρα είναι έντονα συναισθήματα του παρελθόντος.  Η λύτρωση όμως έρχεται να φέρει αγαλλίαση, ανακούφιση, αναγέννηση, χαρά και ευτυχία στην ψυχή της Νινέτ καθώς καταλαβαίνει την απέραντη αγάπη της μάμας της γι΄ αυτήν.(«Και ξαφνικά το σκοτεινό πέπλο του θυμού και της πίκρας σκίζεται», «και ξαφνικά, εκεί ψηλά, στην κουκέτα … Καλημέρα, μανούλα»). 
Προσπέρ: αδερφός της Έμμα. Προσπαθεί να ηρεμήσει και να συμπαρασταθεί στην αδερφή του. Η ερώτησή του για το πώς κοιμήθηκε η Έμμα δίνει αφορμή για την εξομολόγησή της και τη λύτρωση τελικά της Νινέτ από τους εφιάλτες της. Είναι παρηγορητικός και υποστηρικτικός. Της υπενθυμίζει ότι και εκείνη είχε φοιτήσει μακριά από την οικογένειά της.
Εκφραστικά μέσα 
Μεταφορές, εικόνες, ασύνδετο σχήμα, παρομοιώσεις, προσωποποιήσεις. 
